ΓΡΑΠΤΗ ΕΡΩΤΗΣΗ P-1577/96 υποβολή: Eva Kjer Hansen (ELDR) προς την Επιτροπή (12 Iουνίου 1996)

Θέμα: Κανονισμός αριθ. 2454/93 της Επιτροπής της 2ας Ιουλίου 1993 και οι διατάξεις εφαρμογής του Κανονισμού αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα

Στον Κανονισμό αριθ. 2454/93 ((ΕΕ L 253 της 11.10.1993, σελ. 1. )) προβλέπεται, ότι το δελτίο Τ1 κατά την άφιξη των εμπορευμάτων θα φέρει σφραγίδα ελέγχου και θα επιστρέφεται αμέσως στο τελωνείο αναχώρησης.

Η Ένωση μεταφορέων της Δανίας έχει εκπονήσει έρευνα μεταξύ 600 αποστολών. Το πόρισμα της έρευνας απεκάλυψε ότι τα Δελτία Τ1 καθυστερούσαν κατά μέσο όρο 300 ημέρες έως ότου επιστραφούν στο τελεωνείο αναχώρησης.

Κρίνει η Επιτροπή αποδεκτό το γεγονός το αμέσως στην πραγματικότητα να αντιστοιχεί σε 300 ημέρες;

Στο πλαίσιο αυτό καλείται η Επιτροπή να ερμηνεύσει τον όρο «αμέσως».

Τί προτίθεται να κάνει η Επιτροπή προκειμένου να αναγκάσει τις τελωνειακές αρχές των κρατών μελών να τηρήσουν την ορθή ερμηνεία του αμέσως;

Απάντηση του κ. Monti εξ ονόματος της Επιτροπής (19 Ιουλίου 1996)

Το άρθρο 356, παράγραφος 2 του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κοινοτικού τελωνειακού κώδικα, το οποίο αναφέρει στην ερώτησή του το αξιότιμο μέλος του Κοινοβουλίου, θεσπίζει ότι το τελωνείο προορισμού αποστέλλει χωρίς καθυστέρηση αντίτυπο του παραστατικού Τ στο τελωνείο αναχώρησης.

Για λόγους υλικής τάξης, όπως οι πόροι που διατίθενται από τα κράτη μέλη για την διεκπεραίωση των εργασιών αυτών ή το κόστος των ταχυδρομικών αποστολών, οι αρμόδιες τελωνειακές υπηρεσίες των κρατών μελών αναμένουν γενικώς τη συγκέντρωση ορισμένων από τα αντίτυπα αυτά για να προβούν στην αποστολή τους στο τελωνείο αναχώρησης.

Προκειμένου να αποφευχθούν οι υπερβολικές καθυστερήσεις που συνεπάγεται η εν λόγω πρακτική στην αποστολή των σχετικών αντιτύπων, η Επιτροπή πρότεινε στα κράτη μέλη, στο πλαίσιο των διοικητικών ρυθμίσεων που εγκρίθηκαν στις αρχές της δεκαετίας του 1980, να καθορίσουν μέγιστη προθεσμία επιστροφής δέκα εργασίμων ημερών από την προσκόμιση στο τελωνείο προορισμού, ακόμη και σε περιπτώσεις όπου έχουν διαπιστωθεί παρατυπίες ((Συλλογή διοικητικών ρυθμίσεων, συμπερασμάτων και ερμηνειών για τη διαμετακόμιση και το Ενιαίο Διοικητικό Έγγραφο - Έγγραφο ΧΧΙ/175/94 της 22.7.1994, Μέρος Ι, Τίτλος ΙΙΙ, Κεφάλαιο 1, Τμήμα 4, στοιχείο ΣΤ, παράγραφος 1). )). Ωστόσο, ακόμη και αν το τελωνείο προορισμού τηρήσει αυστηρά τη ρύθμιση αυτή, κρίνεται σκόπιμο να προστεθούν οι προθεσμίες διαδρομής μέχρι το τελωνείο αναχώρησης, ενδεχομένως, μέσω των κεντρικών συντονιστικών γραφείων.

Επιπλέον, μετά τη θέσπιση των προσωρινών μέτρων απαγόρευσης της προσφυγής στη συνολική εγγύηση για τα προϊόντα εκείνα που επιδέχονται απάτη, και για να βελτιωθεί η παρακολούθηση των εν λόγω πράξεων και να περιορισθούν οι χρηματοοικονομικές επιπτώσεις των εν λόγω μέτρων στις επιχειρήσεις, η Επιτροπή πρότεινε να συμπεριληφθεί στον προαναφερθέντα κανονισμό (ΕΟΚ) αριθ. 2454/93 νέο άρθρο 362α που προβλέπει την αποστολή «το αργότερο μέχρι την επόμενη εργάσιμη ημέρα από εκείνη κατά την οποία προσκομίσθηκαν στο τελωνείο προορισμού» των αντιτύπων των παραστατικών Τ για τα οποία ισχύουν τα μέτρα αυτά. Οι νέες αυτές διατάξεις περιέχονται στον κανονισμό (ΕΚ) αριθ. 482/96 της Επιτροπής, της 19ης Μαρτίου 1996 ((ΕΕ L 70 της 20.3.1996. )).

Κρίνεται ωστόσο σκόπιμο να αναφερθεί ότι η διαχείριση των διαδικασιών αποστολής των αντιτύπων των παραστατικών Τ αποτελεί αποκλειστική αρμοδιότητα των κρατών μελών και ότι οι δυσκολίες και δυσλειτουργίες της διαδικασίας επιστροφής των αντιτύπων των παραστατικών Τ θα έπρεπε να επιλυθούν με τη μηχανοργάνωση των διαδικασιών διαμετακόμισης.

Όσον αφορά τη συγκεκριμένη περίπτωση που αναφέρεται στην ερώτηση, η Επιτροπή θα απευθυνθεί στις αρχές της Δανίας για να ζητήσει διευκρινίσεις επί των σχετικών υποθέσεων.

Στο μέτρο που ένα ή περισσότερα κράτη μέλη θεωρηθούν υπεύθυνα για τα θέματα αυτά, η Επιτροπή δεν αποκλείει την πιθανότητα προσφυγής κατά των κρατών αυτών σύμφωνα με το άρθρο 169 της Συνθήκης.